Ο εραστής (μυθιστόρημα)

Ο εραστής (γαλλικός τίτλος: L'Amant) είναι ημι-αυτοβιογραφικό μυθιστόρημα (αυτομυθοπλασία) της Μαργκερίτ Ντυράς, που εκδόθηκε το 1984. Έχει μεταφραστεί σε 43 γλώσσες και τιμήθηκε με το βραβείο Γκονκούρ το 1984. Με φόντο τη Γαλλική Ινδοκίνα, το μυθιστόρημα αποκαλύπτει την ιστορία ενός μυστικού ειδυλλίου ανάμεσα σε μια έφηβη από μια φτωχή γαλλική οικογένεια και έναν μεγαλύτερο Κινέζο. Το 1992 διασκευάστηκε σε ταινία σε σκηνοθεσία Ζαν-Ζακ Ανό.

 Σ' αυτό το αυτοβιογραφικό μυθιστόρημα, που είναι γραμμένο με αφαιρετικό και αποσπασματικό τρόπο καθώς η συγγραφέας καταργεί τη γραμμική αφήγηση και τη χρήση διαλόγων, η αφηγήτρια ανατρέχει στις παιδικές και εφηβικές της αναμνήσεις στη Γαλλική Ινδοκίνα, σε μια προσπάθεια αυτοανάλυσης. Το 1929, μια 15χρονη ανώνυμη κοπέλα ταξιδεύει με ποταμόπλοιο διασχίζοντας το Δέλτα του Μεκόνγκ, επιστρέφει από διακοπές στο οικογενειακό της σπίτι στο γαλλικό λύκειο στη Σαϊγκόν όπου φοιτά και διαμένει σε δημόσιο οικοτροφείο. Προσελκύει την προσοχή ενός 27χρονου Κινέζου, το όνομά του επίσης δεν αναφέρεται, γιο πλούσιου επιχειρηματία που πρόσφατα επέστρεψε από το Παρίσι αφού τελείωσε τις επιχειρηματικές του σπουδές. Μετά τη γνωριμία τους, η κοπέλα δέχεται να τη συνοδεύσει στην πόλη με τη λιμουζίνα του με σοφέρ. Η κοπέλα τον ερωτεύεται και βιώνει μαζί του τον πρώτο της έρωτα. Γίνεται ερωμένη του, κάθε μέρα μετά το σχολείο πηγαίνει στο δωμάτιό του. Η σχέση τους κρατά ενάμιση χρόνο, αψηφώντας όλους τους κανόνες των φυλετικών και κοινωνικών διακρίσεων, μέχρι που εκείνος υποκύπτει στην αντίδραση του πατέρα του, παρόλο τον έρωτα και την τρυφερότητα που αισθάνεται για την κοπέλα, ο οποίος δεν του επιτρέπει να παντρευτεί την Ευρωπαία, και του κανονίζει γάμο με μια πλούσια Κινέζα.Σε σχεδόν παράλληλη πορεία με την εξιστόρηση της ρομαντικής σχέσης, αναπτύσσεται και η δύσκολη σχέση της κοπέλας με τη μητέρα της, δασκάλα το επάγγελμα που προσπαθεί μόνη της να ζήσει την οικογένειά της μετά τον θάνατο του άνδρα της, και με τον μεγαλύτερο βάναυσο τυραννικό αδερφό της, στον οποίο η μητέρα της είχε αδυναμία. Αντίθετα, αγαπάει τον μικρότερο αδελφό της. Η οικογένειά της ανακαλύπτει τον δεσμό και, αν και στην αρχή έξαλλη, το δέχεται επειδή ο άντρας είναι πλούσιος και τους προσφέρει οικονομικά ανταλλάγματα. Στο επίκεντρο του μυθιστορήματος βρίσκεται ο τρελός έρωτας του ζευγαριού. Οι δύο εραστές γνωρίζουν ότι η σχέση τους είναι καταδικασμένη και ο αναπόφευκτος χωρισμός αυξάνει την ένταση του πάθους τους. Η νεαρή κοπέλα πρέπει να επιστρέψει στη Γαλλία. Επιβιβάζεται στο πλοίο, εγκαταλείποντας τον εραστή της, τον οποίο συνεχίζει να παρακολουθεί μέχρι να μην μπορεί πλέον να διακρίνει το λιμάνι. Όταν έμεινε μόνη της, συνειδητοποιεί τι είναι και τι θέλει να γίνει: συγγραφέας. Ξεκινά για μια νέα ζωή στη Γαλλία ενώ ο εραστής της, ακολουθώντας την επιθυμία του πατέρα του, θα παντρευτεί την πλούσια Κινέζα. Χρόνια αργότερα, η αφηγήτρια έλαβε ένα τηλεφώνημα: ο Κινέζος, περνώντας από το Παρίσι, της εξομολογείται ότι την αγαπούσε ακόμα και για πάντα. Το μυθιστόρημα διασκευάστηκε στον κινηματογράφο σε σκηνοθεσία Ζαν-Ζακ Ανό το 1992: Ο εραστής, με πρωταγωνίστρια την Τζέιν Μαρτς Αυτή η κινηματογραφική μεταφορά δεν άρεσε στη συγγραφέα. Εν μέρει γι' αυτόν τον λόγο αποφάσισε να ξαναγράψει την ιστορία σε ένα άλλο μυθιστόρημα με τίτλο Ο εραστής της Βόρειας Κίνας, που κυκλοφόρησε το 1991. Σ' αυτό το μυθιστόρημα δίνει πολλές πληροφορίες που θα μπορούσαν να προσαρμοστούν σε ταινία. Το έργο διασκευάστηκε επίσης για το θέατρο το 2011 και σε κόμικς. Ο εραστής, μετάφραση: Χρύσα Τσαλικίδου, εκδόσεις Εξάντας, 1985 Ο εραστής, μετάφραση: Έφη Κορομηλά, εκδόσεις Μεταίχμιο, 2017